Slovenska kronika, 20.5.2011


Naslov: Razstava o kolnarjih, trgovcih in obrtnikih

Napoved za voditelja:

V nekdanji stavbi SDK v Brežicah, kjer je občina zdaj uredila prostore za nastajajočo fakulteto za turizem, so odprli stalno razstavo z naslovom »Kolnarji, trgovci, obrtniki«. To je pripravilo Društvo za oživitev mesta Brežice, z njo pa so počastili prvi praznik krajevne skupnosti Brežice ter mednarodni dan muzejev, zato so jo posvetili spominu na muzejsko delavko v Brežicah Ivo Stiplovšek, ki je umrla pred desetimi leti. In kaj prikazuje ta razstava?
T- IVANKA POČKAR /
X- soavtorica razstave /
»Razstava govori o trgovcih, obrtnikih in predvsem o kolnarjih, ki so bili neka posebna skupina, poklicna, moška poklicna skupina ljudi, ki so lovili premog v Savi. Gradivo so, precej slikovnega gradiva so posodili ljudje od tu, ne, kolnarje sem pa raziskala sama, oziroma sem začela pred nekaj leti in sem to poklicno skupino kar dodobra raziskala.«

T- Iz Brežic GORAN ROVAN /

X- Snemalec in montažer Jože Grajžl /

Razstava je že ob otvoritvi privabila množico predvsem starejših Brežičanov, zagotovo pa bo zanimiva tudi za mlade. Njeno postavitev je omogočila tudi brežiška krajevna skupnost, kjer na mesto gledajo seveda s svojimi očmi.

T- PRIMOŽ LEOPOLD RUEH /
X- predsednik KS Brežice /

»So te stare hiše, še vedno imajo svoj čar, vendar je s to obnovitvijo mesta in infrastrukturo, ki je bila pred leti narejena zelo kvalitetno in smo zelo zadovoljni in mesto ima drugi videz. Ima mejhen bolj sodoben videz, vendar nekje v daljavi še vidiš tisto patino.«

Tisti, ki so nekoč imeli v Brežicah svoje trgovine in obrtne delavnice, si želijo, da bi mestno jedro zaprli za promet in ga s tem ponovno oživeli.

T- STANKA RETELJ /
X- nekdanja meščanka Brežic /
»Samo za pešce in to mora živet. Center mesta mora imet dušo, tlele mora duša bit, tlele človekova duša, ki vse naredi, da je prav za tistega, ki pride. To bi si jest zelo želela.«

V Brežicah seveda razmišljajo, da bi mestno središče namenili samo za pešce, se pa hkrati bojijo, da bi s tem mesto ponovno zamrlo, saj so se zdaj drugačni časi, kot so bili nekoč.

